b'\n_START_ARTICLE_\nFrance Drobni\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nBil je deseti otrok med dvanajstimi, ki so se rodili na doma\xc4\x8diji Pri Mohorjevih zakoncema Janezu Drobni\xc4\x8du in Fran\xc4\x8di\xc5\xa1ki rojeni Tom\xc5\xa1i\xc4\x8d. \xc5\xa0tirje so umrli v rani mladosti, od osmih pre\xc5\xbeivelih sta dve h\xc4\x8deri postali redovnici notredamki, sin France pa jezuitski brat in misijonar. Po kon\xc4\x8dani dobrepoljski \xc5\xa1oli je France najprej doma pomagal pri vseh kme\xc4\x8dkih opravilih. Prvo slu\xc5\xbebo je nastopil kot ste\xc5\xbenik v bolni\xc5\xa1nici usmiljenih bratov v Kandiji pri Novem mestu. Potem je bil sprejet v dvoletno Zadru\xc5\xbeno gospodarsko \xc5\xa1olo v Ljubljani. Leta 1921 je v Zagrebu vstopil v Dru\xc5\xbebo Jezusovo in tam opravil tudi dvoletni noviciat. Potem so ga poslali v semeni\xc5\xa1\xc4\x8de v Travniku v Bosni._NEWLINE_Ko so slovenski in hrva\xc5\xa1ki jezuiti za\xc4\x8deli z misijonom v Bengaliji, se je brat France \xc5\xbee leta 1927 ponudil, da oddide v Bengalijo. Vendar ni dobil potnega lista, ker ni odslu\xc5\xbeil obvezne voja\xc5\xa1ke slu\xc5\xbebe. Ko je bilo to leta 1929 urejeno je 22. novembra 1929, skupaj s \xc5\xa1e tremi jezuitskimi misijonarji, bogoslovcem Stankom Poder\xc5\xbeajem, ter bratom Janezom Udov\xc4\x8dem od\xc5\xa1el v Indijo. Od\xc5\xa1li so v Kurseong na pobo\xc4\x8djih Himalaje, kjer so imeli jezuiti \xc5\xa1olo za bodo\xc4\x8de misijonarje. V Kurseong so prispeli 17. decembra. Brat France je bil poslan v novoustanovljeno \xc5\xbeupnijo v naselju Bo\xc5\xa1onti, ki je obsegala 35 vasi. Kot misijonar je opravljal razli\xc4\x8dne naloge, predvsem pa je bil gradbenik.\n_START_SECTION_\nSre\xc4\x8danje z Materjo Terezijo\n_START_PARAGRAPH_\nLeta 1950 je zapisal:\xc2\xa0\xc2\xbbNeka Albanka, sestra Terezija, ki je bila loretinka, je s pomo\xc4\x8djo svojega spovednika dobila dovoljenje, da ustanovi Misijonarke ljubezni. Sestro Terezijo poznam \xc5\xbee od leta 1929, ko sem jo na\xc5\xa1el v noviciatu v Dard\xc5\xbeilingu. Ve\xc4\x8dkrat sem jo obiskal, kot vse jugoslovanske sestre. Zadnji dve leti, ko se je borila za to stvar, sem ji dajal koraj\xc5\xbee naj gre naprej s to zamislijo, \xc4\x8deprav ni bilo prav potrebno , saj je sama zadosti koraj\xc5\xbena. Dobil sem povabilo, da pridem na slovesnost ustanovitve; kar sem tudi storil.\xc2\xab\xc2\xa0S to novo redovno dru\xc5\xbeino je bil povezan do konca \xc5\xbeivljenja._NEWLINE_Pri gradbenem delu leta 1963 je zbolel. Moral je v bolnico v Kalkuti. Pred samo operacijo 22. oktobra 1963 je nenadoma umrl.'